Messi megvédte címét, ő a 2010-es aranylabdás! - NSO
Minden más foci labdarúgásXavi HernándezLionel MessiAranylabdaAndrés Iniesta
NSO/MTI 2011.01.10 18:56 Frissítve: 2015.03.31 01:18
A 2010-es Aranylabdára jelölt trió (Fotók: Reuters)
A FIFA és az Aranylabda-voksolást eddig egyedüliként szervező France Football - egy múlt nyári megállapodás értelmében - most először közösen díjazta az év legjobb játékosát. Az már december elején kiderült, hogy a mostani szavazás győztese az Andrés Iniesta, Xavi Hernández, Lionel Messi hármasból kerül ki.
A gálán második alkalommal adták át a tavalyelőtt alapított FIFA Puskás-díjat, a Puskás-családot Elisabeth Damborena Puskás, a legendás játékos Spanyolországban élő unokája képviselte.
A FIFPro év csapatának kihirdetésével kezdődött a díjátadó: a Casillas – Maicon, Piqué, Lúcio, Puyol – Iniesta, Xavi, Sneijder – C. Ronaldo, Villa, Messi tizenegy lett az év legjobbja. Hat spanyol, két brazil, egy-egy argentin, portugál és holland a csapatban – a vb-bronzérmes németek egy játékost sem adtak, de nem volt helye Diego Forlánnak, a vb legjobbjának, az Atlético Madriddal El-t és európai Szuperkupát nyert uruguayi klasszisnak sem.
Következett a FIFA Fair Play-díjának átadása: ezt a haiti U17-es női nemzeti csapat kapta, helytállásáért és bátorságáért az országot sújtó természeti katasztrófa után. Az év legjobb női edzőjének a német szövetségi kapitány, Silvia Neid bizonyult.
A FIFA Év edzője címre a világbajnok spanyol válogatott edzője, Vicente del Bosque, az Internazionaléval az olasz és európai színtéren taroló portugál José Mourinho, valamint a Barcelonát ismét spanyol bajnoki címre vezető Pep Guardiola volt a három "kiválasztott". Az úgy tűnik, előzetes fülest kapott La Gazzetta dello Sportnak igaza lett: a jelenleg a Real Madridnál edzősködő, az Interrel BL-t, Serie A-t és Olasz Kupát nyerő José Mourinho kapta meg a világ legjobb trénerének járó díjat – nehezen vitatható, hogy megérdemelten.
Az elnöki különdíjat a dél-afrikai Nobel-békedíjas főpap, Desmond Tutu kapta meg, a dél-afrikai nép nevében (és képviseletében).
A legszebb gólért járó Puskás-díjat a közönség szavazta meg: a tíz fantasztikus találat közül a török Hamit Altintop iszonyatos erejű, Kazahsztán elleni kapásgólja lett az első – a díjat a legyőzött kapus adta át. (Olvasóink szavazatai alapján Giovanni van Bronckhorst szintén hatalmas bombája lett az első, ez persze nem befolyásolt semmit).
Ön egyetért-e azzal, hogy Lionel Messi kapta a 2010-es FIFA-Aranylabdát?
A 2010-es év legjobb női játékosát Fatime Bajramaj (Németország), Marta (Brazília) és Birgit Prinz (Németország) közül választották ki: Marta Vieira da Silva, a Santos játékosa zsinórban ötödször nyerte el a legrangosabb egyéni díjat!
A végére maradt az Aranylabda átadása, a győztest a Barcelona vezetőedzője, Pep Guardiola hirdette ki: Lionel Messi, az argentin klasszis megvédte címét, és 2009 után megnyerte ismét a világ legjobbjának járó díjat! Legutóbb a holland Marco van Basten (1988, 1989) tudta megvédeni elsőségét.
Messi a szavazatok 22.65 százalékát kapta meg a zsűritől, Iniesta 17.36 százalékot, míg Xavi 16.48-at.
A szavazáson hagyományosan a France Football szakírói ítélték oda a díjat, de 2010-re megváltoztak a szabályok (miután az Aranylabdát egyesítették a FIFA Év Játékosa-elismeréssel): a válogatott csapatkapitányoknak, a szövetségi kapitányoknak és az újságíróknak egyharmad-egyharmad-egyharmad szavazati aránya volt. Érdekesség, hogy a szakírók szavazatai alapján a díjátadón a dobogóra fel sem fért holland Wesley Sneijder kapta volna a díjat! Sneijder a szakírók között Andrés Iniestát és Xavit előzte meg, a végső győztes Lionel Messi dobogóra sem került.
Messi a 2010-es FIFA-Aranylabdával (Fotó: Reuters)
A 23 éves argentin szélső címvédőként várta az idei szavazást és jutott be különösebb meglepetést nem keltve a dobogósok közé. Messi nem tudott az egyik favoritnak számító dél-amerikai alakulat vezérévé válni Dél-Afrikában, a világbajnokságon: rosszul, csalódást keltően ugyan nem játszott, de hátára nem vette övéit. Ez fenyegetett az Aranylabda elvesztésével, de végül a zsűri őt szavazta meg a legjobbnak – mert kizárólag a klubsikereket figyelembe véve a barcelonai klasszisok között azért még mindig ő az első az egyenlők között.
A felnőtt csapatban 2003. november 16-án, a még José Mourinho által dirigált Porto elleni felkészülési mérkőzésen bemutatkozó Messinek Frank Rijkaard közel egy évvel később adott lehetőséget először tétmeccsen, azóta egy kivételes futballzsenit láthatunk személyében. Az előző bajnokságban már 34 gólt termelt, tétmeccseken pedig 47 barcelonai gólja mellé – közte az emlékezetes mesternégyessel, amellyel az Arsenal BL-reményeit törte ketté – argentin mezben szerzett két további gólt is elkönyvelhetett. Szédületes szériája azóta is töretlen: góljai mellett gólpasszokkal is rendre észre véteti magát, a Barcelona fő fegyvere, legjobb napjain megállíthatatlan erőssége.Összesen 54 mérkőzésen 58 alkalommal talált a hálóba 2010-ben.
Messi a BL-győzelemről ezúttal lemaradt, a világbajnokságon nem nyújtott maradandót, de egész éves teljesítményét így is a legjobbnak ítélték – a három jelölt közül kétségtelenül a legcsillogóbb játékos kapta az Aranylabdát. Ő a hatodik, aki megvédte címét, egyben az első Marco van Basten óta.
2009–2010 53 47
2010–2011 26 28
4-szeres spanyol bajnok (2005, 2006, 2009, 2010), spanyol Király-kupa-győztes (2009), spanyol Szuperkupa-győztes (2005, 2006, 2009, 2010), 2-szeres BL-győztes (2006, 2009), európai Szuperkupa-győztes (2009), klubvilágbajnok (2009), U20-as világbajnok (2005), olimpiai bajnok (2008)
Aranylabda (2009, 2010), FIFA Év játékosa (2009), FIFA Év csapatának tagja (2008, 2009), a FIFA U20-as vb legjobbja és gólkirálya (2005), a Primera División legjobb játékosa és csatára (2009), spanyol gólkirály (2009), a Barcelona házi gólkirálya (2009, 2010), európai aranycipős (2010), a BL-szezon legjobb játékosa és csatára (2009), a BL-szezon gólkirálya (2009, 2010), a BL-döntő legjobbja (2009), a FIFPro Év játékosa (2009)